
Novaj direktoj 

Mallonge post la katastrofo de Ĉernobilo, la japanaj kunlaborantoj de SkE 
(Hukunaga Makiko kaj Yamakawa Setuko) proponis al mi, ke mi plivastigu 
la temaron de ĉi tiu revuo. Ili argumentis, ke la travivo de la planedo estas 
temo, kiu funde koncernas ĉiujn virinojn, kaj do devus esti traktata en 
feminisma eldonaĵo. 

Tiutempe, mi ne konsentis kun ilia opinio, preferante limigi la enhavon de 
SkE al pure feminismaj temoj. Tamen, mi nun demandas min, Cu mi 
pravis. Mi konstatas, ke la emo plilarĝigi sian interesosferon estas aktuala 
trajto de la virina movado. En la inismaj revuoj, kiujn mi konas, ofte 
troviĝas artikoloj pri la jenaj temoj: pacismo, la nuklea minaco, rasismo, 
malriĉeco, sano, samseksemeco, vivmedio, ktp. Ankaŭ se oni rigardas la 
proponatan programon de KVA pri seminario por virinoj (vidu p. 15), oni 
konstatas, ke multaj el la temoj ne estas feminismaj en la plej mallarĝa 
senco, kvankam certe ĉiuj estas temoj, kiuj nuntempe okupas la atenton de 
la internacia virina movado. 

Mi rimarkas, ankaŭ, ke multaj el la antaŭaj kontribuintoj al SkE 
intertempe moviĝis al novaj interesoj, kiel cetere mi mem (kiel verŝajne 
jam tro klare evidentiĝis en la lastatempaj numeroj!) 

Kiel klarigi tiun evoluon en la virina movado? Ĉu ĝi signifas, ke ĉiuj 
bataloj jam estas gajnitaj? Certe estas vere, ke la situacio de virinoj laŭ 

difinitaj vidpunktoj plibonigis en la lastaj 20 jaroj. La proporcio de virinoj 
en la profesioj, ekzemple, malrapide altiĝas, pli da virinoj troviĝas en la 
parlamentoj, eĉ virinaj ĉefministroj plioftiĝas, kvankam ankoraŭ ne oftas. 
Almenaŭ en kelkaj landoj, virinoj eklaboras en metioj kaj profesioj, kiuj 
antaŭe ne estis malfermitaj al ili: kiel plumbistoj, ĉarpentistoj, pilotoj, 
fajrobrigadistoj, ĉc kiel astronaŭtoj. 

Oni nuntempe normale atendas, ke virino laboru ekster la hejmo; eĉ - kiel 
mi mem spertas - tiuj, kiuj restas hejme, sentas sin sub premo kaj devas 
pravigi sian decidon. Tio kunportas ankaŭ la malan flankon: viroj estas 
devigataj, kvankam ne Ĉiam volonte, doni pli da tempo al okupoj, kiuj 
antaŭe estis konsiderataj la sfero nur de virinoj. 

Tiuj pozitivaj evoluoj tamen ne signifas, ke la laboro de la virina movado 
finiĝis. Estas vere, ke estas pli da virinoj en la profesioj. Tamen, la 
plejmulto el ni verŝajne surpriziĝus, aŭ almenaŭ trovus tion komentinda, se 
irante diskuti nian konton kun la nova bankodirektoro, ni malkovrus, ke 
tiu estas virino. Estas pli da virinoj en la parlamentoj - sed jen kelkaj 
ciferoj: en la itala parlamento virinoj nun tenas proksimume 10% el la 
lokoj (kompare kun antaŭaj 7%); en la irlanda ili tenas 8,4%; en la 
germana Bundestag ili tenas 15,4% (kompare kun antaŭaj 9,8%). Ja temas 
pri gajnoj, sed ĉu pri egaleco? 

Dum virinoj tenas nur frakcion de la regantaj postenoj, ne estas grandaj 
esperoj, ke la kondiĉoj por virinoj en la hejmo kaj la laborejo grandtrajte 
pliboniĝos. La apartaj bezonoj de virinoj ne estas bone prizorgataj de viraj 
leĝdonantoj kaj laborestroj, nek de tiuj malmultaj virinoj, kiuj ja sukcesis 
atingi la pinton en sia profesio, sed nur post feroca konkurso, kiu devigis 
ilin subpremi en si Ciujn kvalitojn de simpatio kaj helpemo al aliaj. 

Konsiderante Ci tiujn faktorojn, do, oni konkludas, ke efektive restas 
sufiĉe da farenda laboro por la virina movado. Sed en tiu kazo, kial 
feministoj nuntempe emas okupiĝi pri aliaj problemoj? Por respondi tiun 
demandon, ni rigardu mallonge al la lastatempa historio de la feminisma 
movado. 

(Aŭ, pli precize, de la okcidenta feminisma movado. Mi konscias, ke miaj 
komentoj ne estas universale aplikeblaj kaj ne prezentos rekoneblan bildon 
al Ciuj legantoj de SkE. Tamen, verki universalan historion estas ekster 
mia kompetento, do mi limigos min al la situacio, kiun mi persone konas, 
kaj lasos al miaj ne-okcidentaj legantoj la taskon kompletigi ĉi tiun 
resumon, eventuale per artikolo en SkE). 

La okcidenta virina movado ekestis en la fino de la sesdekaj jaroj, kaj 
atingis sian plenan impeton dum la sepdekaj. En tiu periodo, multaj 
virinoj la unuan fojon ekrigardis sin mem, sian konscion, siajn personajn 
rilatojn kaj la ĉirkaŭan mondon, kaj malkovris novan filozofion. La teorioj 
de feminismo estis ellaborataj, kaj aperis grupoj, revuoj, eldonejoj k.s. por 
diskuti ilin. 

La Esperanto-movado spegulis tiujn evoluojn - tial montrante cetere, ke ĝi 
ja estas ligita kun aktualaj okazaĵoj en la “normala” mondo (kvankam 
ĉiam, bedaŭrinde, kun malfruo de tri-kvar jaroj!) - per la starigo de la 
Komisiono pri Virina Agado en 1975. La ekapero de Sekso kaj Egaleco en 
1979 (denove kun plurjara malfruo rilate al al la cetera mondo!) certe estis 
signo de la sama tendenco. 

La sepdekaj jaroj estis ekscita periodo por pensemaj virinoj, kiuj faris 
multajn profundajn malkovrojn pri si mem kaj pri la socia situacio de 
virinoj. Sed evidente, novaj ideoj ne povas resti eterne novaj; post iom da 
tempo, ili perdas sian freŝecon kaj iĝas banalaj faktoj, jam bone konataj al 
ĉiuj. Tio estas necesa kaj dezirinda paŝo por ĉiu nova teorio, kaj montras, 
ke ĝi atingis sian celon de ĝenerala akcepto en la socio - kvankam sendube 
en iom diluita formo. (Kompreneble, ĉiam restas tiuj, kiuj mortos 
nekonvinkite; ĉio nova bezonas pli ol unu generacion por plene enradikiĝi.) 

Kiam movado atingas tiun punkton, ĝi perdas multajn el siaj antaŭaj 
aktivuloj. Ili ludis sian rolon en la ellaborado de nova teorio kaj dum la 
agado multe riĉiĝis en sia persona evoluo. Nun, tamen, ili antaŭeniras al 
aliaj kampoj. Plej ofte, ĉar la pli aktivaj membroj de sociaj movadoj 
kutime estas junaj, tio simple signifas, ke ili geedziĝas, ekhavas familion, 
kaj do havas malpli da tempo kaj energio por dediĉi al eksteraj interesoj. 
Ili ne nepre forgesas sian antaŭan idealon, sed gi farigas fono al la vivo 
anstataŭ centro. 

Por tiuj, kiuj deziras pluaktivi, finiĝis la entuziasmiga fazo de nova 
malkovro. La amasoj lasas la amasmovadon, kaj restas malgranda kerno da 
seriozaj laborantoj. Ili havas la taskon ellabori la fajnajn detalojn de la 
teorio kaj apliki ĝin al praktikaj problemoj. 

(Flanka noto: Kvankam la supraj komentoj rilatis ĉefe al la virina movado, 
ili estas aplikeblaj ankaŭ al la Esperanta. Nia movado, bedaŭrinde, neniam 
atingis la lastan fazon, en kiu ĝiaj teorioj farigus parto de la ĝenerala 
pensomaniero: la utopia “fina venko”. Tial niaj membroj pasigas sian tutan 
vivon eterne kaptitaj en la unua aŭ "entuziasma” fazo.) 

Nun kiam la virina movado maturiĝis, estas evidente, ke la grupoj kaj 
revuoj starigitaj por diskuti novan filozofion, perdis sian originan celon. 
Ĝenerale, ili adaptiĝas per aplikado de feminismaj principoj al iu formo de 
praktika agado. Tial okazas la ekflorado de novaj agadkampoj. 

Kio do povas esti la estonta rolo de revuo, kia SkEl Mi (kun la kutima 
kelkjara malfruo) antaŭvidas du eblecojn. Unu estas, ke ĝi lasu la teorian 
kampon por dediĉi pli da spaco al raportoj pri la aktualaj kondiĉoj de 
virinoj kaj pri agadoj por plibonigi tiujn kondiĉojn. La alia estas, ke ĝi 
kuraĝe elpaŝu ekster sian ĝisnunan mallarĝan temaron por okupiĝi pri pli 
vastaj demandoj - ĉiam laŭ feminisma vidpunkto, kompreneble. 

Skribinte ĉi tion, tamen, mi ne povas rezisti rideton. Estas facile verki 
belajn deklarojn pri “novaj redaktolinioj”. Kiel ĉiuj Esperantaj revuoj, 
SkE ne disponas pri profesiaj ĵurnalistoj, kaj praktike akceptas tion, kion 
ĝi ricevas. Do, por plenumi la supran proponon necesas la kunlaboro de vi, 
la legantoj kaj kontribuantoj. Mi atendas viajn reagojn al ĉi tiu artikolo 
kaj ankaŭ la kontribuaĵojn, per kiuj eblus realigi ĝian enhavon. 

Anna Brennan 



Mi legis kun intereso la numeron 15 de SkE kaj venis al mia menso du 
prip^lensoj, kiujn mi decidis surpaperigi por vi. Laŭ la subskriboj la 
kunlaborintoj estis plejparte malinoj, kaj tio invitis min al medito, ĉu tio 
estas hazardo aŭ ĉu efektive vi ricevas pli da kontribuoj far tiuj. En tiu 
lasta kazo, kion tio signifas? Ĉu inter via legantaro procente plias viroj? aŭ 
ĉu inoj emas legi kaj ne skribi, do, ankoraŭfoje pasivi kaj ne aktivi? 


Krom tiu ĝenerala konsidero, mi emas nun esprimi mian admiron kaj 
gratulon pro la kuraĝo de Dermod Quirke tiom senkaŝe kaj simple paroli 

pri siaj problemoj por alfronti ĉiutagaĵojn, kiuj povas ŝajni al supraja 
rigardo banaiaj, sed sur kiuj mi, ekzemple, neniam haltigis mian atenton. 
Kaj tiu artikolo iasence devigis min interesiĝi pri la temo, alfronti kaj 
konsciiĝi pri la ekzisto de problemoj kaj ... envii tiun paron. Ja, efektive 
envii ilin, kiuj konstruis sian propran vivon, ne influite de la “normo” de 
la socio, kiel okazas al la “normaluloj”, kaj kio foje, mi eĉ kuraĝus diri 
ofte, efektive influas la duopan rilaton en negativa senco. 

Dankon, do, al Dermod, kiu tiom simple kaj senĝene helpis al la legantoj 
kompreni parton de nia socio, iliajn problemojn kaj ties solvojn. 

Mi esperas pli ofte legi tiom interesajn artikolojn almenaŭ en la 
sendependaj informiloj kiel Sekso kaj Egaleco. 

Michela [ mikela ] Lipari, Italujo 


Mi bonorde ricevas vian tre interesan revuon Sekso kaj Egaleco. Ĉiufoje, 
kiam mi ricevas ĝin, mi tuj tralegas la tutan materialon kaj mi trovas 
interesajn opiniojn kaj klarigojn. 

En la lasta, la 15a numero, mi legis kun granda atento vian artikolon “La 
dormanta princino”. Mi multfoje legis la menciitajn fabelojn, sed mi 
neniam analizis ilin, tial via opinio nun tute alie prezentas al mi ilin. 

Interesaj estas ankaŭ la artikoloj “Virinoj en la ĉeha historio” de Marie 
Bartovska, “Virinoj en la itala kamparo” de Renato Corsetti kaj aliaj. Sed 
la artikolon de Dermod Quirke mi tralegis kun iom malagrabla sento, kiu 
estas ne normala. Sed la recepton pri “Mikspota rizaĵo” mi provos kuiri 
dum la sekvontaj tagoj. 

Saulcerite Neilande, Latvujo 

... La gazeto tre plaĉas al mi. Ĝi estas varia kaj bone redaktita. Dum la 
legado oni preskaŭ ne povas ĉesi por paŭzo. Ankaŭ la aspekto tre plaĉas al 
mi ... 

Veronikin’ Somero, GDR 


Dankon pro sendado de via interesa revuo. Lastan numeron mi tute legis. 
Mi laŭdas eĉ la artikolon “Vira feministo”. Oni devas aŭskulti ĉiujn. 

Teresa Jankowska, Polujo 

De frua aspiro ĝis nuna nadiro 


L 


Bernard Golden, Hungarujo 


La unuaj numeroj de SkE, aperintaj en 1979 kaj 1980, donis antaOtempan 
esperon, ke tiu novajletero, enviciĝante inter la periodajoj de Esperantujo, 
trarompos novan vojon. La elano de la komenca periodo estis promesplena, 
se juĝi pri kelkaj pensinstigaj artikoloj el la plumoj de esperantistoj bone 
konataj en la movado, kiuj esprimis originalajn vidpunktojn en la kadro de 
la feminismo. 

Sed en postaj numeroj estis rimarkebla malfavora Ŝanĝiĝo. En mia letero 
sendita al la redaktorino en aŭgusto, 1985, mi skribis jene pri n-roj 11 kaj 
12: “Traleginte ilin, mi iom seniluziigis, Ĉar mi ricevis la impreson, ke mi 
jam legis similajojn antaŭe. En la legajoj mankas novaj vidpunktoj kaj 
interesvekaj ideoj. Ŝajnas, ke dum la longa paŭzo, SkE perdis la vervon, 
kiu karakterizis la pli fruajn numerojn, kaj nun la revueto estas survoje al 
Ŝabloniĝo. ... Miaopinie estas eble plialtigi la kvaliton de la enhavo de SkE, 
se la redakcio akceptas por publikigo pli varian materialon, tuŝantan pli 
vastan temaron. Tiel oni ne legos nur pri sekso kaj egaleco en unu numero 
kaj pri egaleco kaj sekso en la sekva.” 

Pli kaj pli da pecoj en SkE havas nur efemeran, anekdotan karakteron, kaj 
oni vane serĉas seriozajn, detale dokumentitajn artikolojn kaj raportojn. 
La enhavo de n-ro 15 ja atingis la nadiron. En la sekvaj sekcioj mi kritikos 
specifajn erojn en tiu numero. 

Recepto por nekuireblajo 

Tute senutila estis la artikoleto “Feminisma recepto”. Ekster Japanio, kie 
estas eble akiri la ingrediencojn por kuiri la mikspotan rizaĵon: lapo, 
konjakuo, tohuo, sakeo, ginko, amorfofalo? Nek “konjakuo” nek 


Noto de la redaktoro: La supra artikolo, kiu estis multe tro longa, estas 
draste mallongigita. Car ĝi ankaŭ enhavis multajn insultojn kaj ofendajn 
esprimojn kontraŭ kontribuintoj de SkE, la koncernaj sekcioj estas 
forigitaj. 






“amorfofalo” estas registrita en Plena ilustrita vortaro, kaj por informiĝi 
pri tohuo en Enciklopedieto japana, estas necese serĉi la artikolon sub 
“toŭfuo”! En bonaj kuirlibroj estas kutimo proponi anstataŭaĵojn por 
maloftaj ingrediencoj en ekzotaj receptoj, sed Sibayama eĉ tion ne faris, 
do Ŝia recepto estas same manĝebla kiel la papero, sur kiu ĝi estas presita. 
Jen ekzemplo de malŝparo de spaco en SkE. 

Forgesita trajto de la itala kamparanino - ŝia virgeco 

R. Corsetti surpaperigis siajn memorojn pri la tradicia statuso de virinoj en 
la itala kamparo. Ĉar la priskribo baziĝas sur liaj propraj travivaĵoj, 
sentebla manko en la asertoj kaj klarigoj estas la subteno de objektivaj 
sociologiaj donitaĵoj. Unu el la temoj traktita en fakverkoj pri sociaj 
kutimoj en Italio, estas la troiga emfazo pri la valoro de virgulino kiel 
edzino. Estas neeble prezenti racian bazon de la postulo pri virgeco ĉe 
virinoj (sed ne ĉe viroj!), ĉar tiu fizika propreco havas neniun funkcian 
valoron rilate la ekonomian produktivecon de estonta edzino. Tamen, estas 
sciate, ke en la tradicia itala socio, virino, kiu ne estis virgulino, ne havis 
Ŝancon edzinigi, krom se eksterordinaraj faktoroj intervenis. 

Corsetti reliefigas la tragedion de sterileco Ĉe virino (kaj ankaŭ viro) kaj 
klarigas, ke “oni akceptis la fakton kiel malbonŝanĉaĵon, eble kiel dian 
punon”. Laŭ absoluta skalo de valoroj, tiu situacio estas multe pli 
malavantaĝa por la bonfarto de la familio ol la stato de nevirgeco de la 
edziniĝonto. Verdire, ĉe virgulino estas risk-faktoro, ĉar povas esti, ke tiu 
virino, kiel edzino, montriĝos sterila. “Aliflanke de landlimoj, diferencaj 
la kutimoj.” En pluraj kulturoj de Afriko, oni rigardas la aferon 
alimaniere. Virino, kiu havas ekstergeedzecan infanon jam pruvis, ke Ŝi 
estas fekunda, do Ŝia valoro kiel edzino kaj patrino estas memevidenta. 

For la manojn de la tradicia infanliteraturo! 

En sia artikolo “La dormanta princino”, Anna Brennan malaprobas la 
bildon pri virinoj spegulitan en la tradicia infanliteraturo de Eŭropo. ŝi 
pravas pri sia kritiko kadre de la nuntempaj konceptoj de feminismo, sed 
ŝi faras unu paŝon plu kaj modifas la enhavon de tiu kultura heredajo, por 
ke ĝi konformiĝu al Ŝiaj antaŭjuĝoj. Tio ja estas netolerenda aroganteco. 
La verkoj, kiuj estas menciitaj en la artikolo, estis la komuna propraĵo de 
pluraj gentoj dum multaj jarcentoj, do ili estas netuŝeblaj! Imagu, kio 
okazos, se Brennan daŭrigos sian tekst-reviziadon. Hodiaŭ temas pri 
infanfabeloj, morgaŭ Ŝi rakontos novajn versiojn de la klasika mitologio, 
post morgaŭ venos la vico de la teatraĵoj de Shakespeare, kaj neeviteble 

estos reverkita la Sankta Biblio laŭ la “brenanisma” herezo. Oni komprenu 
unu fojon por Ĉiam, ke neniu rajtas tuŝi-fuŝi literaturajn heredaĵojn. Se ne 
plaĉas al feministoj la malnovaj rakontoj, ili lasu ilin sur la breto kaj verku 
tute novajn fabelojn kun libera esprimado de feminismaj vidpunktoj. 


RESPONDO DE LA REDAKTORO: 

Mi respondos nur al tiuj komentoj, kiuj rilatas al SkE ĝenerale kaj al mia 
propra artikolo. Sendube, la aliaj verkintoj menciitaj en la supra artikolo 
kapablas mem defendi sin en posta numero, kaj mi invitas ilin tion fari. 

La dua alineo de la artikolo esprimas dubon, kiun mi mem pli detale 
traktas aliloke en ĉi tiu numero. Golden proponas, ke ni aperigu “pli 
varian materialon, tuŝantan pli vastan temaron”. Sajnas, do, ke almenaŭ 
unu leganto efektive sentas la neceson malfermi SkE al pli ĝeneralaj 
demandoj. 

Li poste komentas, ke tro da pecoj en SkE “havas nur efemeran, 
anekdotan karakteron, kaj oni vane serĉas seriozajn, detale dokumentitajn 
artikolojn kaj raportojn”. Laŭ mia opinio, Golden preteratentas la 



distingon inter scienca studo kaj ĵurnalisma artikolo. Ambaŭ specoj de 
verko estas utilaj kaj havas sian apartan funkcion, sed ne havas sencon 
kritiki unu, ĉar ĝi ne estas la alia. Kompreneble, en faka periodaĵo necesas 
klarigi ĉiujn detalojn, aldoni piednotojn, bibliografion ktp. SkE tamen ne 
celas esti tia eldonaĵo. Ideale, ni deziras aperigi artikolojn kiuj estas 
pensovekaj sed samtempe koncizaj kaj plaĉe legeblaj. 

La fadeno, kiu kunligas la komentojn de Golden, estas lia profunda 
respekto al la aŭtoritato. Li kritikas la mankon de “objektivaj sociologiaj 
donitaĵoj” en la artikolo de Corsetti pri italaj kamparaninoj. Por li la 
“objektivaj” komentoj de sociologo valoras pli ol la personaj spertoj de 
homo, kiu efektive vivis en tiu socio. Certe estas vere, ke eksterulo foje 
povas taksi situacion pli klare ol tiuj, kiuj mem travivas ĝin. Sed sciencisto 
povas doni nur parton de la bildo. Ciferoj kaj piednotoj ne povas redoni la 
homajn sentojn. 

Lia respekto al la aŭtoritato montriĝas ankaŭ en lia aserto, ke oni ne rajtas 
modifi la enhavon de infanaj fabeloj. Legante lian proteston, oni ricevas 
mensan bildon pri gepatro, kiu sidas apud la lito de sia infano zorge 
kontrolante siajn vortojn laŭ peza voiumo de la fratoj Grimm. Sed male, 
gepatroj kutime rakontas laŭmemore, kaj certe ĉiuj aldonas aŭ ŝanĝetas 
difinitajn detalojn. Sendube, tiuj nekonsciaj ŝanĝetoj iom post iom 
spegulas la malrapide ŝanĝiĝantajn sociajn valorojn. 

Golden diras, ke tiuj fabeloj estas komuna propraĵo de pluraj gentoj, sed 
certe ĉiu kulturo rerakontas ilin lafl siaj propraj kondiĉoj. En Britujo, 
ekzemple, la tri ursoj manĝas avenkaĉon, sed en Italujo, kie tiu manĝaĵo 
estas nekonata, ili manĝas buljonon. La tria el la tri porkidoj konstruas 





sian domon el brikoj laŭ la angla versio; laŭ la itala, li konstruas ĝin el 
Ŝtonoj. Mi intence mencias nur transkulturajn variaĵojn, sed inter 
anglalingvaj presitaj tekstoj troviĝas eĉ pli grandaj diferencoj. Kompare 
kun tiuj, la ŝanĝoj, kiujn mi proponis, estas nekonsiderindaj. 

Rilate al klasikaj mitoj, Shakespeare ktp, Golden tuŝas interesan 
demandon. Tamen ĝi estas ekster la temo de mia artikolo, kiu okupiĝis nur 
pri fabeloj. 


Nadiro: (fig.) la plej malalta punkto. 

HELPU! Ml ESTAS KAPTITA EN GLUPOTO! 


En antaŭa numero mi agnoskis la fakton, ke SkE nun fariĝis malregula, 
kaj petis vin, la legantojn, esti paciencaj, se ĝi ne plu sukcesas resti ĉe sia 
antaŭa tri-monata ritmo. 

Tamen, mi suspektas, ke estas guste tiu malreguleco, pli ol ia manko en ĝia 
enhavo, kiu kaŭzas malrapidan falon en la nombro da abonantoj. 

Bedaŭrinde, estas tute ekster mia kapablo aperigi ĝin pli ofte. Mi foje 
havas la senton, ke mi baraktas en glupoto, kiam ekzemple la tekstoj 
bezonas nur lastan reviziadon antaŭ ol mi sendos ilin al Dermod Quirke por 
kompostado, sed mi dum tagoj ne povas okupiĝi pri ili pro unu aŭ alia 
okazaĵo. 

Aldone al ĉio estas la malrapideco de la poŝto. Mesaĝisto sur ĉevalo - aŭ 
eble kun bovoĉaro - certe sukcesus alvenigi mian pergamenon pli rapide al 
la velŝipo, kiu portus ĝin al Britujo en nur du semajnoj, anstataŭ la ses nun 
bezonataj de la aerpoŝta servo. 

Do mi povas nur repeti vin esti indulgaj pro la neevitebla malreguieco de 
ĉi tiu revuo. Samtempe mi volas inviti vin al pli aktiva kunlaborado. Vi 
rimarkos, ke multaj el la artikoloj en ĉi tiu numero estas verkitaj de la 
sama persono (kio certe ludas rolon en ĝia malofteco, ĉar verki artikolojn 
postulas multe pli da tempo ol redakti ilin!) Do skribu al SkE. Ne necesas 
verki plenan artikolon: respondu al tio, kion vi legis ĉi tie, komentu, 
reagu... Pluraj eroj en Ci tiu numero efektive postulas tion. Sed krome, 
anoncu ĝin en via Esperanto-grupo, al viaj lernantoj, en via nacia 
Esperanto-revuo. Mi volonte sendos senpagajn provekzemplerojn. 

Ĥntaŭen kaj... 


VIRINOJ EN GDR 

Ĉirkaŭ 90% de ĉiuj laborkapablaj 
junulinoj kaj virinoj en GDR utiligas 
sian juran rajton je laboro, kaj do aŭ 
profesie laboras aŭ prepariĝas per 
profesia trejnado. 

Pli ol 80% de Ĉiuj virinoj akiris 
profesian diplomon. Triono de la gvidaj 
funkcioj en la ekonomio estas okupataj 
de virinoj. 

38,4% de la elektitaj popolaj deputitoj, 
52,1% de la juĝistoj kaj 29,3% de la 
urbestroj en GDR estas virinoj. 



1958 1970 1981 

Virinoj «n la popola parlamento (Popola Cambro) 


8,5% 

18,1% 

28% 



ss?* 



1959 


1970 

1983 


Virinoj kiei urbestroj 

Sed ankoraŭ la kondiĉoj, sub kiuj 
virinoj plenumas la profesian kaj la 


dommastruman laborojn, ne estas samaj 
kiel ĉe viroj. 


ALPISAS LI KONTRAŬ LA MUR’ 

Se vi konas la feminisman Esperanto- 
kasedon Per nia nura voT, vi rekonos la 
supran verson el la kanto “La viroj”. 
Kaj kiam temas pri pisado, ni virinoj 
devas agnoski, ke viroj ja havas 
avantaĝon, precipe kiam ni devas uzi 
malpuran publikan necesejon. 

Usona entreprenistino, Lore Harp, nun 
decidis forigi tiun lastan diferencon per 
la invento de papera funelo, kiu ebligas 
al virinoj pisi starante. La interna tavolo 
de la funelo estas farita el akvoimuna 
papero, kaj la ekstera ebligas, ke ĝi tuj 
solviĝos kiam oni forjetos ĝin en la 
necesejon. La funelo havas laŭmode 
francan nomon: Le Funelle. 

Merkataj esploroj, faritaj de Harp mem 
kaj ankaŭ de ekstera firmao, montras, 
ke virinoj efektive volonte aĉetus ĝin. 
Ĝi utilas ne nur en publikaj necesejoj 
sed ankaŭ por inaj tendumantoj, 
skiantoj, maristoj ktp. La celo estas, ke 
ĝi estu vendata per maŝinoj en publikaj 
necesejoj, kaj ankaŭ en supervendejoj, 
apotekoj kaj vendejoj de ekipajoj por 
vojaĝado. 


ZAMBIO DEVAS ATENTI SIAJN 
VIRINOJN 

Pro siaj grandaj rezervoj de kupro, 
Zambio estis sufiĉe riĉa por importi 
siajn manĝaĵojn ĝis 1982, kiam subite 
okazis drasta falo en la prezo de kupro. 
Nun la rapide kreskanta logantaro devas 

lerni kiel mem produkti siajn 
manĝaĵojn. 

Kiam okazis la krizo, preskaŭ ĉiuj 
restantaj terkultivistoj en Zambio estis 
virinoj. Ili ankoraŭ uzis tradiciajn 
metodojn kaj semis plantojn, kiuj estas 
bone adaptiĝintaj al la lokaj kondiĉoj. 


Nun kiam Zambio ne plu povas 
dependi de siaj rezervoj de kupro, ĝi ne 
plu devas malŝpari la sciojn de siaj 
kultivistinoj. Iliaj teknikoj de kultivado 
povus esti la sola maniero laŭ kiu la tero 
povos produkti sufiĉe por subteni siajn 
kultivistojn. 


La viroj plejparte laboras en la kupro- 
minejoj kaj en la urboj. Tiuj viroj, kiuj 
ankoraŭ okupiĝas pri agrikulturo, 
kutime kreskigas vendeblajn rikoltojn, 
el kiuj la plej populara estas maizo. 
Eksterlandaj konsilantoj kuraĝigas ĝian 
kultivadon kaj ignoras la virinajn 
kultivistojn, kiuj ne produktas rikoltojn 
por vendado. Tial la agrikulturaj 
konsilantoj sendataj de la registaro ne 
vizitas virinajn kultivistojn kaj nepovas 
doni utilajn konsilojn, ĉar ilia trejnado 
preteratentis la tradiciajn kultivajojn. Ili 
ne kortsideras, ke la virinoj estas 
“veraj” kultivistoj. 


La speco de maizo (S52), kiu lastatempe 
estis enkondukita en Zambion, estas 
malpli rezistema ol la tradicia variaĵo. 
La tradicia agrikulturo de la virinoj, 
aliflanke, pli bone adaptiĝas al diversaj 
veteroj kaj kondiĉoj. Car ili semas 
plurajn malsamajn kultivaĵojn, anstataŭ 
koncentriĝi je nur unu speco, ili 
certigas, ke almenaŭ kelkaj travivos, se 
la kondiĉoj estos malbonaj. 



OVOBLANKOJ HELPAS 
NEFEKUNDAJN PAROJN 

Por paroj, kiuj malfacile sukcesas 
koncipi, povus esti tre simpla solvo: 
ovoblankoj. 

Usona ginekologo, d-ro Andrew 
[i andru] Toledo, kiu specialiĝas pri la 
problemo de nefekundeco, raportas, ke 
pluraj paroj sukcesis koncipi, post kiam 
ili anstataŭigis sian kutiman vaginan 
lubrikaĵon per ovoblankoj. 

Kontraste al aliaj lubrikaĵoj, ovo- 
blankoj neniel malhelpas Ia agadon de 
la spermoj. Male, ĉar ili estas faritaj el 
pura proteino, kiel la spermoj mem, ili 
eĉ helpas ilin “naĝi” al la celo. 

La uzo de ovoblankoj portas evidentajn 
avantaĝojn: ili ne kaŭzas negativajn 
flankefikojn, ili estas naturaj, mal- 
multekostaj, kaj facile haveblaj kaj 
enmeteblaj. 


Informojn provizis: Veronikin’ Somero, 
GDR; Ms., dec. 86; Development 
Forum, sep. 87. 


.. .malantaŭen 

La unua interlingvisto estis virino 


Kiam oni eklernas Esperanton, oni kutime samtempe ekscias pri pli fruaj 
provoj krei internacian lingvon. Oni aŭdas, ekzemple, pri la filozofo 
Leibniz [lajbnic] kaj la edukisto Comenius [komenjus /, kiuj en la 17a 
jarcento interesiĝis pri skemoj krei “universalan lingvon”. 

Kutime oni ne aŭdas, tanien, ke unu el la plej fruaj provoj krei artefaritan 
lingvon estis farita de virino, kvin cent jarojn antaŭe. En la 12a jarcento, 
Hildegard el Bingen, abatino de la monabinejo de Rupertsberg, verkis 
lingvon kun la nomo Ignota Lingua. 

Hildegard naskiĝis en 1098 en la nuna Bavarujo, de nobela familio. Kiam 
Si estis ok-jara, Si eniris la monahinejon de Sankta Disibodenberg. Tie Si 
ricevis bonan edukon de la abatino, kiu mem estis rimarkinda virino, Jutta 
el Sponheim [Sponhajm]. Necesas aldoni, ke grava funkcio de la 
monaĥinejoj en tiu tempo estis eduki 1a filinojn de nobelaj familioj. 
Hildegard studis ankaŭ muzikon, kaj, cetere, Ŝi poste mem komponis 
verkojn, el kiuj kelkaj ankoraŭ travivas. 

Kiam Jutta mortis, en 1136, Hildegard mem fariĝis abatino. Ŝi ne pasigis 
sian tutan tempon en la monaĥinejo, sed ankaŭ vojaĝis en la regiono de la 
nuna Germanujo. ŝi akiris sciojn ne nur pri religiaj temoj, sed ankaŭ pri 
politikaj kaj civilaj aferoj. Pri tiuj demandoj ŝi korespondis kun papoj kaj 
gereĝoj. Ili respektoplene aŭskultis Ŝiajn opiniojn, kiujn, laŭ ŝi, Ŝi akiris en 
vizioj. 

Kiam ŝi decidis fondi la monaĥinejon de Rupertsberg, apud Bingen, ŝi 
diris, ke la preciza loko estis indikita al ŝi de la Virgulino kaj la angeloj 
per vizio. En tiu situacio, la papo kaj la imperiestro malfacile estus 
povintaj nei al ŝi la necesajn apogon kaj financan helpon. 

Rilate al Ŝiaj vizioj, necesas aldoni, ke mistikismo estis respektata religia 
filozofio en la mezepoko. Hildegard estis nur unu el serio da estimindaj 
inaj viziistoj, el kiuj la plej fama estis Jeanne [Jan] el Arc / ark], 
Kompreneble, en tiu epoko, neniu estus aŭskultinta la opinion de nura 

SEMINARIO POR VIRINOJ 


La Komisiono pri Virina Agado de UEA, gvidata de Elsbeth 
Bormann, planas seminarion por virinoj en Kalmar en suda Svedujo. 
La detaloj kiuj aperas malsupre (inkluzive de la dato) estas 
provizoraj, sed definitivaj informoj estas haveblaj de Elsbeth 
Bormann, Scharstr. 26, D-2050 Hamburg 80, FR Germanujo. 

NT HOMOJ SURVOJE AL UNUECA MONDO 
Apriio 1988 

La programo konsistas el: 

Diskutrondoj 

1. Kiel landoj kunfandiĝas al unueco. 

2. Lingvoj; plureco kaj unueco. 

3. Naturprotektado: la granda unueca tasko. 

4. Cu seksa egaleco premisas unuecan homon? 

Kursoj 

1. Rapida kurso de la Internacia Lingvo. 

2. La arto paroli antaŭ publiko. 

3. Desegni kaj teksi kiel la vikingoj. 


virino, precipe pri intelektaj aŭ politikaj aferoj. Eble tiuj virinoj 
subkonscie konstatis, ke iliaj ideoj estos pli atentataj, se ili prezentiĝos en 
la formo de sanktaj vizioj. 

La monahinejo iĝis grava centro de la spirita kaj intelekta vivo. La 
monahinoj okupiĝis pri kopiado kaj ilustrado de manuskriptoj, pri fizikaj 
kaj artaj laboroj, kiel ekzemple brodado de vestoj por uzo en religiaj 
ceremonioj. Bedaŭrinde, la plej granda parto de iliaj produktajoj 
intertempe perdiĝis. 

Hildegard verkis pri vasta gamo de temoj: pri naturaj sciencoj, medicino, 
farmakologio, lingvistiko kaj teologio. ŝiaj verkoj estis legataj dum du 
jarcentoj, precipe trivoluma verko pri ŝiaj vizioj, kiun Ŝi produktis inter 
1141 kaj 1173. 

Kelkaj el Siaj ideoj pri medicino kaj natura scienco estis tre originalaj por 
la epoko. Interalie, Si opiniis, ke la tero turniĝas ĉirkaŭ la mondo, ke la 
“fiksitaj” steloj moviĝas, kaj ke la sango cirkulas en 13 organismo. 

E1 Ŝia vasta verkaro, tiu kiu interesas esperantistojn estas ŝia skemo pri 
Ignota Lingua. Tio praktike konsistis el listo de 900 vortoj pri la homa vivo 
kaj la naturo, kun la signifo aldonita en la germana aŭ la latina. Jen kelkaj 
ekzemploj: Aigouz = “Dio”, diveliz = "diablo”, immois = "homo”, isparriz 
= “spirito”, vaniz = “virino”, luzeica = “lumo”, crizia = “preĝejo”, 
grusimbuz = “ĉerizo”, muzimibuz = “nukso”, gimeldia = “pinarbo”, 
vvagiziaz = “saliko”, graxia = “violo”. 

Oni rimarkas, ke la vortoj generale baziĝas sur la germana aŭ la latina. 
Aliaj ekzemploj uzas ankaŭ hebreajn aŭ helenajn radikojn, dum aliaj estas 
simple inventitaj. La singularo plejparte finigas per -z. Cetere, apud la 
vortlisto troviĝis ankaŭ propono pri alfabeto “ignoto”. 

Kial Hildegard verkis ĉi tiun skemon? Pluraj komentistoj proponis 
diversajn klarigojn, sed generale ŝajnas, ke multaj homoj kun intereso pri 
lingvoj iam en sia vivo mem faras la provon inventi. La lingvo neniam 
estis praktike uzata, krom la fakto, ke kelkaj frazoj aperas en himnoj kiel 
rita frazo por esprimi gojon. 

Hildegard mortis en la jaro 1178, je la aĝo de 81 jaroj, kio estis tre 
konsiderinda en tiu tempo. Pro Ŝia originaleco, ŝia klereco, Ŝia politika 
influo kaj Sia grava kontribuo al la scienco de sia epoko, Ŝia nomo certe 
devus esti konata al ĉiuj feministoj. 

ab 


- 16 - 





MILITA MEMORO 


Lorena Armaroli, Italujo 

Petite kontribui al SkE artikolon pri siaj spertoj en okupaciata 
Italujo dum la jaroj de la Dua Mondmilito, Lorena Armaroli 
priskribas la jenan veran epizodon. Ŝian kontribuaĵon afable 
tradukis Michela Lipari. Pro spacaj kialoj, la artikolo estas iom 
mallongigita. 


Somero, 1944. La sirenoj ŝiras la aeron kaj kaŝas la obtuzan sonon de la 
bombaviadiloj, kiuj jam superflugas la urbon en kompaktaj formacioj. Iom 
poste aŭdiĝas la unuaj muĝoj; la bomboj plenumas sian detruan taskon sur 
pontoj, stratoj kaj domoj. 

Estas preferinde ne cedi al la tento ŝirmi sin en rifuĝo-kelo en la urbo. 
Saltinte sur la biciklon, mi direktiĝas al la ŭirkaŭurbo. Mi atingas la 
kamparon kaj dum iom da tempo sentas min trankvila, for de la danĝero. 
Mi pedalas pli malrapide kaj fine havas la tempon por gratuli min ĉar mi 
saviĝis el tiu infero. 

Abrupte per malalta flugo, preskaŭ tuŝante la poplajn foliojn, aperas du 
malgrandaj aviadiloj: la famaj “Pippo” kiuj igis danĝeraj eĉ la kamparajn 
vojetojn dum la lastaj du jaroj de la milito. Mitralpafadoj inundas la vojon 
kaj trafas ne nur militveturilojn de la okupacianta armeo, sed ankaŭ la 
civilulojn kiuj serĉas rifuĝon ekster la loĝkvartaloj. Instinkte mi ĵetas min 
en fosaĵon kaj klopodas malproksimiĝi de la vojo. La pafado daŭras nur 
kelkajn sekundojn, sed postlasas mortintojn, vunditojn kaj korŝirajn 
kriojn. 

Kun aliaj travivintoj mi helpas porti la vunditojn al proksima kampara 
domo, kie la virinoj strebas prizorgi ilin. Maljunulo, trempita de sango, 
ĝemas pene. Dum mi klopodas lin levi per la ŝultroj, Don Callisto, la tiea 
parohestro, kiu estas ĉiam aktiva dum tiuj malfacilaj jaroj, diras al mi, ke 
mi lasu la viron; por li nenio plu fareblas. Lia kruro estas fortranĉita de la 
korpo kaj ne estas ebleco pri taŭga kuracado. Don Callisto restos kun li 
dum mi hastas aliloken. 

Fine la sireno anoncas la alarmofinon. Mi direktiĝas al la vojo, por rekapti 

mian biciklon. Ĝia bela kolora reto, kiu protektas la jupon de la radiojde la 
rado, interplektiĝis kun la pedalo de alia biciklo. Estas sufiĉe malfacile 
liberigi ĝin sen difekti ion, kaj mi akceptas volonte Ia helpon proponatan 
de juna viro kiu staras apude. Li ŝajnas tre koncernata de la problemo. 
Diable, H portas grizan kompleton kaj ne havas uniformon: junulo en 
civilaj vestoj, rara produkto, pro 1a tempoj! 

La interparolado komenciĝas kaj pludaŭras flue: ĝi malproksimiĝas de la 
nuna okazaĵo por atingi pli gajajn temojn. Lia interesiĝo pri mi iom 
surprizas min. Mi sentas min nepreta, mi ne scias kiel reagi al amindumado 
de pli aĝa junulo. Mia sperto limiĝas al okulumadoj kaj biletetoj de 
lernejaj kamaradoj kaj, biukaze, de samaguloj. 

Kia honto! mia robo estas preskaŭ Ĉifono; miaj ŝuoj, eC, konsistas el strioj 
de Ŝnuroj por pakado, plektitaj kaj noditaj Ce la maleoloj, kaj najlitaj al 
lignaj kojnoj. Tamen la biciklo estas bela! Ĝuste la antaŭan tagon mi 
pacience briligis la radiojn, la radcirklojn kaj la tenilojn. La malbonkvalita 
millittempa materialo postulas multe da zorgoj por bele aspekti, sed mi 
scias kiel atingi brilan rezulton, tamen je kostoj de la ungoj, kiuj, je la 
fino, aspektas malgaje nigriĝintaj. Kaj tiu detalo denove ĝenas min, kiam 
ni alvertas al oficiala sinprezento: “Giovanni" [ĝovanni], “Lorena”, “Mi 
gojas renkonti vin”. 

Li petas rendevuon. Momenton mi pripensas. Se mi akceptos tuj, li povus 
opinii, ke mi estas junulino, ni diru, iom malserioza. Kaj malakcepti? Sed 
Ĉu eblas forĵeti tian okazon? Mi decidas, ke dek tagoj sufiĉos, kaj ni 
arangas renkontiĝi post precize dek tagoj, en la sama loko kie ni disiĝas. 

Mi rapidas hejmen; mi estas ekscitita; li estas plenkreska, temas pri serioza 
afero: li havas preskaŭ kvin jarojn pli ol mi! Mia amikino estas pli aga kaj 
povas doni al mi konsilojn. 

Antaŭ Ĉio necesas pensi pri vesto. Ni ekzamenas la malmultajn eblecojn 
kaj altiras nian atenton la kurtenoj de la dormoĉambro, kie ni kune loĝas 
dum tiuj malfacilaj jaroj. Kudristino en la proksima urbeto certigas nin pri 
ilia transformiĝo en veston. La malnovaj eluzitaj ĉemizoj de mia patro 
utilos kiel subjupo, la brodajoj de la kusenujoj de mia avino donos iom da 
eleganteco al la orlo. Denove la ĉefa problemo estas la Ŝuoj. Ne aĉeteblas 
tiel multekosta varo kaj la Naturo donacis al mi kiel piedojn du 
grandaĵojn: 41 laŭmezure. Fine ni solvas la problemon per lignaj kojnoj 
kaj malnova felta ĉapelo de mia patro, por roli kiel la supra parto. La 
rezulto estas sufiĉe kontentiga. 

Intertempe laŭ sugesto de mia amikino, mi klopodas zorgi pri mia korpo. 
Mi estas atenta ne malpurigi la ungojn, ĉiutage brosadas la abundajn 
harojn, kiuj atingas miajn Ŝultrojn. 

Kaj jen la deka tago! Mi banas min per akvo varmigita de suno, frotas min 
per sapo intencita por lavaĵoj, kaj surmetas la “novan” veston. La bildo 
kiun resendas al mi la spegulo estas, kiel tuto, agrabla: la robo estas mirige 
freŝa kaj malpeza, la ŝuoj iom pezaj kaj malhelaj, sed ne necesas mencii la 
troan varmon ĉe la piedoj. 

Mi foriras feliĉa. Ni ambaŭ estas tre akurataj. Mi proponas senhezite mian 
manon por saluti lin. Li devos rimarki ke miaj ungoj estas zorgitaj. Ni 
direktiĝas al la monteto. Ni ne povas multe interparoli, ĉar ne eblas bicikli 
flankoĉeflanke. La vojo estas aĉa kaj necesas lasi spacon por la armeaj 
veturiloj. Mi ne kapablas decidiĝi akcepti la inviton de Giovanni halti, do 
ni pedalas ankoraŭ plurajn kilometrojn, ĝis interrompo de la strato devigas 
min halti. 

Ni eniras trinkejon por eviti la sunon. Oni proponas al ni du botelojn da 
akvumita vino, kiu anstataŭas la trinkaĵojn, en tiu epoko ne haveblajn. Ni 
ĝuas ilian malvarmecon kaj priparolas diversajn temojn. La gastejestro 
partoprenas la babiladon kaj Ĉio antaŭeniras bone. Giovanni, tamen, 
gajnante centimetron post centimetro, glitas sur la benko kaj alproksimiĝas 
Ciam pli. Li profitas de la momentoj kiam la gastejestro interesigas pri aliaj 
gastoj por lanĉi siajn rigardojn, kiujn mi Ŝajnigas ne rimarki. Klopodante 
teni la distancon, ankaŭ mi giitas dekstren, ĝis mi atingas la benkofinon 
kaj devas halti. Mi opinias, ke estas tempo proponi, ke ni reiru hejmen, 
kiam Giovanni aŭdace kisas min laŭte survange. Tio estas tro! 

Mi leviĝas kaj foriras decidmiene sen atendi eĉ momenton, biciklante 
rapide al la urbo. Kontrolbarilo devigas min halti. Ankaŭ Giovanni estas en 
la grupo de la haltigitoj. Ni estas dividitaj en du grupojn por la kontrolado: 
la inoj unuflanke, la viroj aliflanke. Kiam ni estas liberigitaj, en malsamaj 
momentoj, ni ne plu havas la eblecon revidi nin. 

La tagoj pasas sed estas eĉ ne spuro de Giovanni. Fine ankaŭ la memoro 
pri li forviŝiĝas. 

Venas la monatoj tuj post la fino de la milito. Komenciĝas granda agado 
pro la referendumo per kiu la itala popolo decidos, ĉu ĝi deziras 
respublikon aŭ monarhion. Placo Maggiore [maĝore] estas la centro kie la 
du partioj okazigas publikajn kunvenojn; nenombreblaj homamasoj 

kolektigas en tiu loko de dialektikaj debatoj. Ceestas multaj gejunuloj, 
kiuj subtenas ambaŭ vidpunktojn. 

Subite estas krio: “Lorena!” Apude estas Giovanni. Ni ĝojas pro la 
renkonto. Ni ambaŭ sukcesis travivi la militon. Estas haosa interjeto de 
demandoj kaj respondoj. Ĉiu volas plenigi la unujaran vakuon. Giovanni 
aludas al kaptiteco, sekve de tiu kontrolhaltigo. 

De la balkono de la ĉefa konstruajo en la placo, la parolanto krias: “For la 
reĝan familion!” La plej granda parto de la ĉeestantoj aplaŭdas kaj mi kun 
ili. Giovanni silentas. Li denove estas studento pri juro, kaj kiel lia tuta 
familio, li inklinas al la monarhio. 

Ni troviĝas ĉe kontraŭaj flankoj kaj ne sufiĉas la paliĝinta memoro de unu 
somera tago por ke ni rerenkontiĝu. 



EN SCIENC 



Virinaj sciencistoj produktas malpli da eldonitaj artikoloj ol siaj viraj 
kolegoj, sed edzineco kaj familiaj devoj ne povas klarigi la diferencon. 
Edziniĝintaj virinoj kun infanoj eldonas same multe kiel siaj fraŭlinaj 
kolego j. 

Studoj montras, ke virinaj sciencistoj eldonas malpli da artikoloj ol viroj 
en la samaj kampoj. Unu ofta klarigo estas, ke virinoj donas malpli da 
tempo al siaj esploroj pro familiaj devoj. Kvankam ĝi ne estas pruvita, tiu 
opinio en multaj kazoj influas la karieron de sciencistinoj. 

En la februara numero de la revuo Scientific American (“Scienca 
usonano”) aperis esploro pri tiu demando kun la titolo “Marriage, 
Motherhood and Research Performance in Science” (Edzineco, patrineco 
kaj sukceso en scienca esplorado) de Jonathan R. Cole kaj Harriet 
Zuckerman. La artikolo estis sendita al SkE de Judith Junger. 

La verkintoj decidis detale esplori la efikon sur virinaj sciencistoj de iliaj 
familiaj respondecoj. Ili intervjuis 120 sciencistojn, el kiuj 73 estis virinoj 
kaj 47 estis viroj. Ili zorge dividis la studatojn laŭ sekso, nombro da jaroj 
en sia profesio, kampo, kaj grado de eminenteco. (Evidente la lasta detalo 
estas malfacile mezurebla, sed ili konsideris, ekzemple, ĉu la studato estas 

GRAMKAĴO I. 



Cl tiu grafikaĵo montras la historion de eminenta sciencistino 
(naskiĝjaro: 1930), edziniĝinta, kun kvar infanoj. Oni vidas, ke 
edzineco kaj naskoj ne havis longdaŭran negativan efikon sur ŝia 
produktemo. La zigzaga nigra linio montras, kiom da eldonitaj 
artikoloj ŝi verkis en Ciu jaro; la pii pala linio montras la ĝencralan 
tendencon. 


membro de la plej rekonataj sciencaj akademioj, ĉu ŝi/li estas profesoro en 
unu el la plej alte taksataj fakoj en sia kampo, ĉu ŝi/li ricevis subtenon de 


difinitaj fondaĵoj ktp.) 



Precipe la pli aĝaj sciencistoj ofte renkontis la opinion, ke edzino kaj 
patrino ne povas esti samtempe sukcesa sciencisto. Eĉ ili mem kredis tion. 
70-jara biologino memoris, ke la estrino de Ŝia laboratorio estis Ŝokita, 
kiam ŝi edziniĝis, kaj malpermesis al ŝi plulabori en la laboratorio. Laŭ la 
estrino, Ŝi perfidis virinojn. 


Kvankam sociaj sintenoj ŝanĝiĝis, eĉ nun junaj sciencistinoj ankoraŭ ofte 
renkontas la opinion, ke graveda virino ne povas esti serioza sciencisto. 
Kiam la homoj en estraj pozicioj agas laŭ tiu supozo, ili serioze limigas la 
eblecojn je promociado de edziniĝintaj virinoj. 

Grafikaĵo 2 montras, ke la plejmulto da sciencistoj eldonas maipli 
da artikoloj en la fruaj jaroj de sia kariero. La supra grafikajo 
montras la eldonrituion de eminenta biologistino (naskiĝjaro: 1921), 
kiu neniam edziniĝis. La ĝenerala tendenco estas simila al tiu de 
virinoj, kiuj edziniĝas kaj naskas. La malsupra grafikaĵo montras la 
eldonritmon de eminenta vira hemiisto (naskiĝjaro: 1930). Ankaŭ li 
eldonis malpli kiam liaj infanoj estis junaj, kvankam li havis 
malmultajn hejmajn respondecojn. 

Sed ĉu edziniĝintaj sciencistinoj efektive laboras malpli efike ol fraŭlinoj? 
Cu tiuj kun infanoj produktas malpli da sciencaj studoj ol tiuj sen 
infanoj? Cu la nombro de infanoj influas la esplorlaborojn de la patrino? 

La detala esploro priskribita en Scientific American montras, ke tiuj 
faktoroj tute ne influas la efikecon de sciencistino. Tiu konkludo surprizas, 
sed samtempe subtenas la rezultojn de pli fruaj studoj. (La verkintoj 
mezuris efikecon per la nombro da eldonitaj sciencaj artikoloj, kiujn la 
studatoj produktis. Evidente, tio estas nur unu el la eblaj kriterioj, sed 
estas proksima rilato inter ĝi kaj, ekzemple, la maniero laŭ kiu tiu homo 
estas taksata de aliaj sciencistoj.) 

En la grupo de “eminentaj” sciencistinoj, edziniĝintoj eĉ produktis 
mezume iom pli da eldonitaj artikoloj ĉiujare kompare kun siaj fraŭlinaj 
kolegoj: 3,0 kompare kun 2,2. Inter la edzinoj, tiuj kun infanoj produktis 
mezume 2,9 artikolojn jare, dum tiuj sen infanoj produktis 3,3. Dum la du 
tri-jaraj periodoj antaŭ kaj post la nasko de la unua infano, la 
produktokvanto ne falis, kiel oni eble supozus, sed altiĝis de 1,5 al 2,7. La 
nombro de infanoj tute ne influis la eldonritmon. La grafikaĵo 1 montras la 
tipan eldonritmon de edziniĝinta sciencistino kun infanoj. 

Tio ne signifas, ke sciencistinoj ne donas tempon al siaj familioj. Ili 
agnoskas, ke infanoj postulas multe da tempo. Tio, kio malaperas, estas 
aliaj interesoj: legado, vizitoj al kinejo, rilatoj kun geamikoj ktp. Krome, 
ili multe okupiĝas, almenaŭ mense, pri sia esplorlaboro dum ili estas 
hejme; fakte, multaj el ili raportis, ke ili pli facile povas forgesi pri siaj 
infanoj dum ili laboras, ol forgesi pri siaj studoj dum ili estas hejme. 



Grava faktoro por multaj sciencistinoj estas la fakto, ke ankaŭ la edzo 
estas sciencisto. Do ili ofte diskutas sian laboron hejme, kaj krome la edzo 
komprenas kaj akceptas ilian dediĉon al siaj esploroj. Sciencistinoj kun 
sciencista edzo produktas mezume 40% pli da artikoloj ol tiuj, kies edzo 


havas alian profesion. 

GRAFIKAĴO 2 

Fakte, preskaŭ Ĉiuj sciencistoj, ĉu viraj, ĉu inaj, ĉu geedziĝintaj, 
gepatriĝintaj aŭ ne, produktas relative malmulte da sciencaj artikoloj en la 
komenco de sia kariero, sed la kvanto kreskas laŭ aĝo. Tiu periodo de 
relative malalta produktado hazarde koincidas kun la periodo kiam la 
plejmulto ankaŭ geedziĝas kaj havas infanojn, kaj do oni kompreneble 
emas supozi ke la du faktoj estas ligitaj. Sed male, ĉc needziniĝintaj 
virinoj kaj viroj, kies edzinoj liberigis ilin de la hejma Ŝarĝo, same eldonas 
malpli en la komenco de sia kariero. (Vidu la grafikaĵon 2.) Do ne estas 
rilato inter la hejma situacio kaj la profesia produktado. 

Kial sciencistoj eldonas malpli da artikoloj en la komenco de sia kariero? 
Unu kialo estas, ke en la komenca fazo de esplorprojekto, la tempo estas 
dediĉata al la pli praktikaj aspektoj de la tasko; la verkado venas poste. 
Krome, junaj sciencistoj ĝenerale faras la tutan praktikan parton mem. 
Poste en sia kariero, ili ofte akceptas administrajn postenojn kaj 
superrigardas la laboron de tuta laboratorio. Do ili ludas rolon en pluraj 
projektoj samtempe kaj ilia nomo aperas sur pli granda nombro da 
eldonaĵoj. 

Kvankam la plejmulto de la sciencistinoj mem opiniis, ke ilia patrineco 
tute ne influis ilian laboron (tiel subtenante la rezultojn de la studo), tri el 
la 37 virinoj kun infanoj raportis, ke ĝi ja provizore malhelpis ilin. Unu 
biologistino diris, mi ne konstatis, ke oni povas esti tiom perturbata de 
siaj hormonoj ... mi trovis, ke dum tuta jaro mia menso ne funkciis.” 

% 

Edziniĝintaj sciencistinoj kun infanoj, do, povas resti aktivaj - sed ne 
senkoste. Ili devas forigi preskaŭ ĉiun intereson krom la laboro kaj la 
familio, precipe kiam iliaj infanoj estas malgrandaj. Kelkaj sciencistinoj 
konstatas, ke ili ne plu povas libere resti malfrue en la laboratorio; ili 
sentas sin “ekster la klubo” pro manko de tempo por neformalaj diskutoj 
kun kolegoj. 

La artikolo do montras, ke edzineco kaj infanoj ne havas negativan influon 
sur la produktiveco de sciencistino, kvankam ili ja povas kaŭzi aliajn 
problemojn. Restas tamen unu demando. Mi citas la lastan alineon de la 
artikolo: “Kiel do oni povas klarigi la persistan malsamecon de eldonofteco 
inter viraj kaj inaj sciencistoj? Kial viroj produktas rimarkinde pli da 
eldonitaj artikoloj dum sia kariero ol virinoj el komparebla fono? Edzineco 
kaj patrineco evidente ne klarigas la aferon. Ĝi restas enigmo, kiu postulas 
pli da kompara studado pri la esplorkarieroj de viraj kaj inaj sciencistoj.” 

ab 

